ORDE do 12 de decembro de 2007 pola que se modifica a do 19 de marzo de 2001 pola que se aproba a reordenación do polígono de bateas denominado G, situado no distrito marítimo de Cambados (Pontevedra).
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 07/01/2008

O polígono de bateas denominado G, sito no distrito marítimo de Cambados foi creado por orde do Ministerio de Comercio do 14 de febreiro de 1974 (BOE nº 75 , do 28 de marzo).
A Orde do 19 de marzo de 2001, pola que se constitúe e delimita o novo polígono de viveiros denominado Cambados D, do distrito marítimo de Cambados, que substitúe o antigo G, publicada no Diario Oficial de Galicia nº 77, do 20 de abril de 2001, establece no seu anexo as coordenadas dos vértices e a situación e circunstancias das cuadrículas.
O proceso de revisión e reordenación de polígonos de bateas realizouse en toda Galicia, coa excepción do distrito marítimo do Grove, dadas as dificultades para reordenar as bateas do polígono O Grove B (antigo polígono O Grove F) por concorreren diversas circunstancias (escaso calado, fortes correntes e presenza de depredadores).
A Dirección Xeral de Recursos Mariños, intentando atopar unha solución satisfactoria para os titulares deste polígono, estableceu nunha primeira fase resituar provisionalmente bateas nas vacantes de ostra dos polígonos Cambados D e O Grove A ( únicos con ostra na ría de Arousa) mediante sorteo.
Finalizada esta fase, queda pendente resituar os restantes viveiros con concesión vixente, que non participaron no sorteo, polo que a Dirección Xeral de Recursos Mariños propón ampliar o polígono Cambados D 180 metros cara norte, para poder engadirlle dúas filas e ter máis puntos de fondeo para viveiros de ostra.
Optando por esta modificación do polígono, e dándolle caracter definitivo ás resolucións provisionais de fondeo da primeira fase nos polígonos Cambados D e O Grove A, remataríase definitivamente coa reordenación do polígono O Grove B, e desbloquearíase unha situación que prexudica a todos.
Por todo isto, vistos os informes favorables emitidos polos organismos competentes na materia e informadas as asociacións de produtores de mexillón e ostra dos distritos do Grove e Cambados, e por proposta da Dirección Xeral de Recursos Mariños, esta consellería
DISPÓN:
Artigo único.-Modifícase o anexo da Orde do 19 de marzo de 2001, pola que se crea o polígono de viveiros denominado Cambados D, do distrito marítimo de Cambados, nos seguintes puntos:
1º) No referido á situación xeográfica dos vértices A e B do polígono Cambados D que pasan a ter a seguinte situación:
Vértice A= 42º 31Ž.4421 N - 8º 51Ž.5831 W.
Vértice B= 42º 31Ž.6771 N - 8º 50Ž.4580 W.
Coordenadas obtidas da Carta do Instituto Hidrográfico da Mariña nº 9262 da ría de Arousa.
2º) Respecto ao número de cuadrículas, pasará de ter 224 a 256 puntos de fondeo.
3º) No tocante á distribución das cuadrículas dentro do polígono de cultivo Cambados D que quedarán tal e como se indica no plano de situación das cuadrículas.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de decembro de 2007.
María Carmen Gallego Calvar
Conselleira de Pesca e Asuntos Marítimos
Ver referencia pdf "00400D008P045.PDF"